Izvor: Shutterstock

U Srbiji je nezaposleno 553.000 ljudi, 11 odsto manje nego pre godinu dana, izjavio je u Nišu direktor Nacionalne službe za zapošljavanje (NSZ) Zoran Martinović.

On je na dodeli ugovora korisnicima mera i programa koji su predviđeni Lokalnim akcionim planom zapošljavanja, kazao da se broj nezaposlenih smanjuje svuda u Srbiji.

"Aktivnim merama zapošljavanja na nivou Republike obuhvaćeno je 22.000 lica, a za programe i mere aktivne politike zapošljavanja NSZ je izdvojila ove godine 300 miliona dinara", kazao je Martinović.

Martinović je kazao da je među nezaposlenima najtraženiji program samozapošljavanja, dok poslodavci najviše traže program otvaranja novih radnih mesta, stručne prakse i javnih radova.

"Grad Niš je za realizaciju Lokalnog akcionog plana zapošljavanja izdvojio ove godine 40 miliona dinara, a NSZ je za taj plan izdvojila nešto više od 32 miliona. To će omogućiti uključivanje 400 lica u različite programe i mere aktivne politike zapošljavanja", pojasnio je Martinović.

Gradonačelnik Darko Bulatović najavio je da će Niš iduće godine dodatno povećati iznos namenjen realizaciji Lokalnog akcionog plana zapošljavanja.

"Za tu namenu 2016. godine bilo je izdvojeno pet miliona dinara, prošle godine 30 miliona, a ove godine 40 miliona dinara", rekao je Bulatović.

On je kazao da je zahvaljujući dolasku investitora i aktivnim merama zapošljavanja broj nezaposlenih u Nišu opao sa 36.000 na 25.000, a broj zaposlenih povećan sa 61.000 na 77.000.

Direktor niške filijale Nacionalne službe za zapošljavanje Boban Matić rekao je da je nezaposlenost u Nišu u odnosu na prošlu godinu smanjena za 13 do 14 odsto, dok je u odnosu na 2014. godinu smanjena za 30 odsto.